Hofmeyr in onderonsie oor 'white trash' | Netwerk24
Agt vorige direkteure van die Passasierspooragentskap is in die 2016-'17-boekjaar verkeerdelik meer as R3,17 miljoen aan direkteursvergoeding betaal. Hulle het nog nie die geld terugbetaal nie.
Deur Nico Gous 10 November 2016 06:20
Steve HofmeyrFoto: Lisa Hnatowicz
'n Skermgreep van Albertus van Wyk se twiet.Foto: Facebook
Sosiale media het gegons ná 'n twieter Steve Hofmeyr se ondersteuners as "white trash" bestempel het.
Albertus van Wyk, besturende redakteur van Landbouweekblad, het dít verlede week getwiet nadat die sanger getwiet het oor Paul Kruger se standbeeld wat op Kerkplein deur lede van die EFF aan die brand gesteek is gedurende betogings in Pretoria.
My wedersydse respek vir ander se kultuur en geskiedenis stop vandag hier
"My wedersydse respek vir ander se kultuur en geskiedenis stop vandag hier. Julle verdien dit nie. Van hier af aan: minagting," het Hofmeyr verlede Woensdag getwiet.
Van Wyk het vir Hofmeyr gevra wie gee om wat hy dink, waarna Hofmeyr teruggekap het na Van Wyk en gesê het hy (Van Wyk) het net 600 volgelinge. Van Wyk het hierop gereageer: "Ten minste is hulle nie almal white trash nie."
In 'n verklaring wat Van Wyk sedertdien in sosiale media gedeel het, het Van Wyk gesê hy het die opmerkings in sy persoonlike hoedanigheid gemaak en nie as werknemer van die tydskrif nie. Van Wyk het gesê Hofmeyr se gevoel teenoor ander kulture was "drasties" en hy het "in die hitte van die oomblik" gereageer.
"Ek is daaroor jammer en ek vra persoonlik om verskoning vir enigiemand wat daardeur beledig is. Ek wil egter dit duidelik stel dat ek op geen stadium na wit mense, Afrikaanse mense of boere as 'n groep verwys het as 'white trash' nie. Ek sal dit nooit as te nimmer doen nie."
Hofmeyr het gesê hulle hou dop wie die redakteurs van koerante en tydskrifte is, want hulle is "abnormaal sensitief" en wil weet hul belange is belangrik vir redakteurs.
"As 'n redakteur van die Landbouweekblad voel die helfte van sy lesers is 'white trash', dan weet ons ons is in die verkeerde hande."
Hofmeyr het gesê mense moet nie hulle frustrasie op die tydskrif uithaal nie.
"Ek is al die mees geboikotte wit man in Afrika en ek verwag wanneer ander mense sulke goed kwytraak, veral oor hulle eie mense, verdien hulle 'n bietjie straf.
"Ek dink ons almal moet ons woorde in sosiale media tel, en dit geld vir hom ook."
Chris Burgess, redakteur van Landbouweekblad, het gesê dis "jammer" die tydskrif word by die twis betrek en die mensehulpbronbestuur ondersoek die twis.
"Ons bemoei onsself met landbou, nie met politiek nie. Wanneer ons 'n politieke siening uitspreek, dan is dit 'n siening waarmee almal kan saamstem, soos die afbrand van universiteite of minister Pravin Gordhan.
"Dit breek ons hart dat daar nou hierdie insinuasie is dat Landbouweekblad ons lesers te na gekom het. Ons dra boere op ons hande. Ons is hier om die boere te dien."